Suid Afrikaanse Nuus Thread - Page 179 - Stormfront
Page 179 of 226 « First < 79 129 165 166 167 168 169 170 171 172 173 174 175 176 177 178 179 180 181 182 183 184 185 186 187 188 189 190 191 192 193 > Last »
10-05-2007, 03:50 AM #1781
‘Los wit plakkers uit’
“Die grondwet van die ANC sê hulle mag ons nie skuif sonder om alternatiewe blyplek aan te wys nie!”
Só verdedig Jannie Barnard (45) en sy vrou, Elsabé (48), heftig hul karige bestaan tussen rye grafte, waar hulle meer as ses maande gelede in een van twee waghuisies by Krugersdorp se Burgershoop-begraafplaas hul intrek geneem het.
’n Herrie het dié week losgebars toe Alex Raubenheimer, VF+-raadslid van Krugersdorp en die Wes-Randse distriksmunisipaliteit (WRDM), in ’n verklaring ’n plaaslike DA-raadslid, Jakkie Naudé, daarvan beskuldig het dat sy party probeer om wit plakkers uit te sit.
VF+ sê wit uitsettings aan die Wes-Rand is sedert 2006 aan die orde van die dag en nou word vyf plakkers “uitgedwing”.
Raubenheimer beweer in die verklaring dié plakkers is reeds deur rdl. Naudé aangesê om ander verblyf te gaan soek.
Die drie ander “plakkers” – George Swanepoel (48), Nico Putter (49) en Tossie Kruger (35), wat saam in die ander waghuis by die hoofhek bly – was tydens Wes-Beeld se besoek besig om verfwerk elders te doen om die pot aan die kook te hou.
Die Barnards ontvang maandeliks elk ’n maatskaplike pensioen van R870.
“As ons hier bly, kan ons survive. Ons het darem dié geldjies om groceries te gaan koop,” sê Elsabé.
Die plakkers het toegang tot ’n kragpunt, toiletgeriewe en het self ’n wasgoedlyn tussen die bome se takke en grafte opgerig.
Barnard sê hulle lê nie net leeg by die begraafplaas nie. Hulle help graag om grafte ouer as 50 jaar te herstel en hou selfs ’n ogie oor die gebied.
Die raad versuim reeds jare lank om ’n opsigter daar aan te stel.
“Die DA het hier ’n perd opgesaal wat hom ’n bloedneus gaan laat val!” waarsku Raubenheimer.
Rdl. Naudé het nie voor saktyd op Wes-Beeld se telefoniese navrae gereageer nie.
10-05-2007, 03:57 AM #1782
Vrou, seun kry vermiste dood in pas
OUDTSHOORN.– Die lyk van ’n man wat ’n week gelede verdwyn het, is gister in sy verfrommelde bakkie aan die voet van die Robinsonpas naby Mosselbaai gekry.
Mnr. Peter Viljoen (67) is Vrydag omstreeks 13:00 vir die laaste keer lewend by sy huis op die hoek van Albert- en Buitekantstraat gesien voordat hy met sy wit Nissan-bakkie daar weggery het.
Die bakkie het tussen Oudtshoorn en die Eight Bells-hotel teen ’n steil helling van die pad geloop en 200 m na onder op sy dak te lande gekom.
Die bakkie is gister omstreeks 11:20 gevind
Volgens ’n baie goeie vriend, insp. Fasie de Kock, het mev. Jenny Viljoen (61) en die egpaar se seun, Pedrie (42), die voertuig gisteroggend gevind toe hulle op pad terug Oudtshoorn toe was ná ’n besoek aan familie in Mosselbaai.
Die polisie en metro-ambulansdienste was omstreeks 12:00 op die toneel, het kapt. Louis Visser, die polisiewoordvoerder vir die Oudtshoorn-polisiekantoor, gistermiddag gesê.
Waar die bakkie die pad verlaat het, was geen teken van ’n ongeluk nie.
Geen remmerke of aanduidings dat die bakkie teen die sperrelings gebots of deur bome of bosse gebars het nie.
Viljoen se liggaam was nog binne-in die bakkie. De Kock en ander polisielede is teen die helling af om die liggaam te identifiseer.
Die polisie en metrodienste wou nie bespiegel wanneer die voertuig van die pad af geloop het of wanneer Viljoen gesterf het nie.
Sy vrou het sy verdwyning Vrydagmiddag by die polisie aangemeld nadat sy omstreeks 17:00 sy beursie, identiteitsdokument, huissleutels en sy motorhandleiding in die studeerkamer gekry het.
Sy kon hom nie op sy selfoon opspoor nie omdat dit afgeskakel was, en pogings om die bakkie – met ’n opsporingstelsel – te vind, was ook onsuksesvol.
Pedri het Saterdag van Lichtenburg af gekom om na sy pa te kom help soek. Hul dogter, mev. Liesel Gottschick (34) het ook uit Pretoria gekom om haar ma by te staan.
10-05-2007, 03:59 AM #1783
Skrap dié misdade van rekords – DA
KAAPSTAD. – Konsepwetgewing wat ten doel het om misdade wat onder die apartheidsregering gepleeg is en wat nie vandag ’n misdaad sou wees nie van individue se rekords te skrap, is deur die DA voorgestel.
Mnr. James Selfe, DA-LP, wat die voorgestelde wetgewing as ’n privatelede-wetsontwerp by die parlement ingedien het, het gister gesê die Waarheid-en-versoeningkommissie het voorsiening gemaak vir misdade wat gepleeg is as deel van die vryheidstryd.
“Daar is egter ’n ander kategorie van oortreders en misdrywe wat nog nie bevredigend gehanteer is nie. Dít is misdrywe wat geskep is deur die apartheidswette wat nie vandag misdade in Suid-Afrika sou wees nie en wat nie as misdade beskou sou word in ’n normale samelewing nie.”
Selfe het verduidelik dat hy deur twee mense uit verskillende kiesafdelings genader is.
“Een het ’n visum nodig gehad om sy seun te besoek wat geëmigreer het. Dié persoon is egter in 1975 ingevolge die ontugwet ’n opgeskorte vonnis opgelê nadat hy ’n seksuele verhouding met ’n vrou van ’n ander ras gehad het.
“Die ander was ’n man wat om werk aansoek gedoen het wat ’n skoon misdaadrekord vereis het, maar hy het ’n misdaadrekord gehad omdat hy die aandklokregulasies van die voormalige Transkei oortree het.”
Volgens Selfe is hy deur die departement van justisie meegedeel dat presidensiële kwytskelding die enigste manier is om iemand se misdaadrekord te skrap.
“Dit is ’n omslagtige en lang prosedure wat tot ernstige en sensitiewe kwessies beperk moet word.”
Daar is dus ’n ware behoefte aan die voorgestelde wetgewing. “In gevalle waar die aansoek geweier word, kan die aansoekers hulle tot ’n spesiale appèlraad wend.”
Presies watter misdade geskrap moet word, is volgens Selfe ’n baie komplekse proses. “Ons stel dus ’n baie eenvoudige beginsel voor: Ons hoop om die rekords van diegene te skrap wat skuldig bevind is aan oortredings wat nie oortredings in ’n oop en demokratiese samelewing sou wees nie.
“Seks oor die kleurgrens sal nie ’n misdaad in só ’n samelewing wees nie, terwyl moord sou wees. In die geval van ’n dispuut, waar die konteks van die oortreding relevant is tot die skrapping, kan ’n appèlraad, waarvan ’n regter van die hooggeregshof die voorsitter is, argumente aanhoor en ’n besluit neem.”
10-05-2007, 04:02 AM #1784
Nóg ’n kitsbank in Motherwell opgeblaas
PORT ELIZABETH. – Die Motherwell-woonbuurt is gister vir ’n tweede keer in bykans twee maande deur ’n ontploffing geruk toe ’n Standard Bank-kitsbank hier opgeblaas is.
Volgens kapt. André Beetge, ’n polisiewoordvoerder, het die voorval omstreeks 03:00 gisteroggend by ’n Caltex-vulstasie in Mnulustraat plaasgevind.
“Die petroljoggies het in ’n klein kamer gesit toe hulle ’n harde slag hoor. Hulle was egter te bang om ondersoek in te stel,” het Beetge gesê.
Die petroljoggies het wel ’n wit of silwer Tazz van die toneel sien vlug. Dit is in hierdie stadium nog nie bekend hoeveel verdagtes by die opblaas van die kitsbank betrokke was nie.
“Met die polisie se aankoms was daar nog geld op die toneel. Die verdagtes het met ’n onbekende bedrag gevlug,” het Beetge gesê.
Volgens omstanders by die toneel is die kitsbank omstreeks 02:00 gisteroggend met geld volgemaak – een uur voor die voorval.
In Augustus vanjaar het ’n groep van tussen 15 en 20 mans in drie of meer motors by die Shell-vulstasie in Xabanestraat stilgehou en nog ’n Standard Bank-kitsbank opgeblaas. Niemand is in verband met hierdie voorval in hegtenis geneem nie.
Volgens Beetge kan dié twee voorvalle moontlik met mekaar verbind word. “Ons vermoed ’n sindikaat is by die kitsbank-ontploffings betrokke.”
Gister se voorval is die sesde kitsbank-ontploffing in die Oos-Kaap.
Enigiemand met inligting oor die nuutste kitsbank-ontploffing kan insp. Bonisile Mkupa by 083 256 5760 bel.
10-05-2007, 04:28 AM #1785
Polisie gee dwelmsmous die ritteltits
PORT ELIZABETH. – ’n Nigeriese man se senuagtige optrede het hom agter tralies laat beland toe hy na bewering vandeesweek met dwelms op die Baaise lughawe betrap is.
Die 30-jarige man het glo meer as ’n kilogram se kokaïen in sy besit gehad toe hy só begin bewe het dat hy deur die polisie voorgekeer is.,
Volgens kapt. Ernest Sigobe, ’n polisiewoordvoerder, het die man van Johannesburg na die Baai gevlieg. “Hy het by die sekerheidsgebied uitgeloop en glo begin bewe toe hy die polisie sien. Polisiebeamptes het hom ondervra en sy tasse deurgesoek,” het Sigobe gesê. Hulle het 1,05 kg kokaïen in sy besit gevind.
Volgens supt. Vishnu Naidoo, ’n polisiewoordvoerder in Johannesburg, beloop die waarde van die dwelm sowat R1 miljoen. Die verdagte is glo tydelik in Suid-Afrika woonagtig.
Dié voorval is die eerste in sy soort vanjaar by die Baaise lughawe. Naidoo het gesê die polisie is dag en nag by die Baaise lughawe teenwoordig en daar is daagliks 17 polisiebeamptes aan diens.
Mnr Colin Naidoo, ’n woordvoerder van die Suid-Afrikaanse Lughawensmaatskappy (Acsa), het gesê tasse wat met binnelandse vlugte vervoer word, word nie by lughawens waar die vliegtuie land, deursoek nie. Dít word gewoonlik gedoen by die lughawe waar die vliegtuie opstyg.
Volgens Naidoo word tasse normaalweg met x-straal-masjiene vir onwettige items deursoek. Daarbenewens word tasse wat in ’n persoon se besit gehou word nie deur die polisie deursoek nie.
Die verdagte word by die Humewood-polisiekantoor aangehou en sal Maandag in die Baaise landdroshof op ’n aanklag van onwettige dwelmhandel verskyn
10-08-2007, 02:48 AM #1786
1 gewond toe rowers amok maak
Sowat 15 gewapende rowers is nog op vrye voet nadat hulle eergistermiddag by ’n groentewinkel in Bruma, Johannesburg, toegeslaan en een persoon gewond het.
Die groep rowers, na bewering gewapen met AK47’s, het glo ná 16:00 by die Fruit&Veg op die hoek van Marcia- en Broadwaystraat, ingestap en die kassiere en klante aangehou.
Hulle het glo amok gemaak deur rakke vol groente en vrugte om te gooi.
Kapt. Cheryl Engelbrecht, polisiewoordvoerder, sê die mans het glo aangedring op kontant en is by die winkel uit met ’n onbekende bedrag.
Die rowers het na bewering op pad uit met groot bravade die AK47’s in die lug afgevuur en drie voertuie in die parkeerarea gekaap om te gebruik as wegkommotors.
’n Man is skrams in die been getref deur een van die dwaalkoeëls.
Die polisie het kort ná die aanval een van die gekaapte voertuie, ’n Nissan-bakkie, in Cleveland teruggevind.
Die ander twee motors is steeds nie gekry nie
10-08-2007, 02:55 AM #1787
Misdadigers stap uit landdroshowe
PORT ELIZABETH. – In twee bisarre voorvalle het twee misdadigers onlangs eenvoudig uit landdroshowe gestap.
In een voorval Vrydag by die landdroshof op King William’s Town het ’n beskuldigde tussen die publiek op die hofbanke gaan sit, pleks van in die beskuldigdebank, het kapt. Thozama Solani, polisiewoordvoerder, gesê.
“Toe die hof verdaag vir teetyd, het die beskuldigde saam met die publiek opgestaan en uit die hof geloop. Toe die polisie besef dat hy nie meer onder die beskuldigdes in die hofselle is nie, het hulle hom begin soek.”
Hy is kort ná sy ontsnapping by ’n taxi-staanplek naby die hof aangekeer en weer in aanhouding geplaas.
Solani kon gister nie bevestig op watter aanklagte die man in die hof moes verskyn nie, maar het gesê dat ’n klag van ontsnapping uit polisie-aanhouding by sy aanklagte gevoeg sal word. Sy kon ook nie bevestig wanneer hy weer in die hof sal verskyn nie.
In nog ’n voorval vroeg in September het ’n gevreesde bendelid wat by verskeie transito-rooftogte betrokke was, uit die Mthatha-landdroshof ontsnap.
Volgens supt. Leonie Verster, bevelvoerder van die polisie se eenheid teen georganiseerde misdaad in Mthatha, het Odwa Sithole (24) op 7 September uit die landdroshof gehardloop toe die polisiebeampte wat in die hof aan diens was, die kamer verlaat het om getuies in te roep wat buite die hof gewag het.
Buite die hofgebou het ’n swart Volkswagen Velociti Golf (met die registrasienommer DVG 212 EC) vir Sithole gewag, waarna hulle van die hofgebou weggejaag het. Dié Golf is in Augustus by die Volkswagen-aanleg op Uitenhage gesteel.
Sithole en twaalf ander is in Julie vanjaar vasgetrek en word met altesame 85 misdade verbind. Dié bende het glo transito-rooftogte uitgevoer.
Nog twee verdagtes is in September aangekeer, met een bendelid en Sithole wat steeds op vrye voet is. Buiten die agt transito-rooftogte in die Mthatha-omgewing waarmee hulle verbind word, word sommige van dié bendelede verdink van ander misdade soos motorkapings, gewapende rooftogte, die besit van onwettige vuurwapens en ontsnapping uit polisie-aanhouding.
Sestien vuurwapens is teruggevind, onder meer ’n AK47, twee R1- en R4-aanvalsgewere, ’n LM5, twee outomatiese 9 mm-BXP-submasjiengewere en sewe 9 mm-pistole. Daar is ook op ’n handgranaat beslag gelê.
Die verdagtes is op Kokstad, Margate en Dutywa, asook Mthatha en Kaapstad, aangekeer. Hulle sal op 29 Oktober weer in die Mthatha-landdroshof verskyn.
10-08-2007, 02:59 AM #1788
Ondoeltreffende plofstof kelder sewende bankrooftog
MDANTSANE. – ’n Ondoeltreffende ontploffing het moontlik die nuutste aanval op ’n kitsbank in die Oos-Kaap gekelder.
’n Onbekende aantal rowers het glo Saterdag om 04:00 afgesit na die Standard Bank-kitsbank by Shoprite in die Hoofweg hier en dit met ’n onbekende soort plofstof opgeblaas. Dit is die sewende kitsbank-ontploffing in die provinsie.
Volgens kapt. Leon Fortune, ’n polisiewoordvoerder, was die ontploffing egter nie baie hard nie. “Daar is nie vreeslik baie skade aan die gebou aangerig nie.”
Fortune kon egter nie bevestig of die ontploffing swak genoeg was om die rowers van die geld te weerhou nie. “Beamptes van Standard Bank is nog besig om die geld, wat ná die ontploffing in die kitsbank was, te tel. Eers as hulle met die proses klaar is, sal ons weet of die rowers met geld weggekom het,” het hy gesê.
Aanklagte ingevolge die Plofstofwet word ondersoek.
Niemand is nog aangekeer nie. Die polisie se eenheid teen georganiseerde misdaad ondersoek die voorval. Enigiemand met inligting kan kapt. Kobyk by 082 779 7157 bel.
Hoewel dit die eerste ontploffing in sy soort in Mdantsane was, het verskeie kitsbanke in die provinsie reeds onder fortuinsoekers deurgeloop.
In Julie vanjaar is ’n kitsbank van Standard Bank in Booysenpark in Port Elizabeth buite die Multisave-winkel ook opgeblaas. Die vreesbevange werkers van dié winkel het egter nie lank geskuil nie en het een van die aanvallers raakgeskiet.
10-08-2007, 03:03 AM #1789
Vierkleur wapper dalk gou in rekordboeke
BRITS. – Die Vierkleur wapper eersdaags as die grootste vlag ter wêreld in die Guinness World Records.
“En dan staan die Boerevolk op.”
Só het dr. Lets Pretorius, aangeklaagde in die omstrede Boeremag-hofsaak en voorsitter van die Boerevolk- verteenwoordigende raad, dié naweek met die ontplooiing van ’n reuse-vlag op Brits gesê.
Die ontwerp van die vlag, wat deur lede van die Brits-gemeenskap gemaak word in ’n poging om die huidige Guinness-rekord te oortref en wat tot dusver geheim gehou is, is deur Pretorius aangekondig saam met die boodskap dat dit die simbool van die Boerevolk se onafhanklikheid is.
Die deel van die vlag wat die naweek bekend gestel is, is reeds sowat 12 000 m² groot (die huidige wêreldrekord) en moet nog ’n groen baan bykry.
“Ons kan nie die finale grootte bekend maak nie om te voorkom dat ander lande gou ’n nog groter vlag maak.” Drie rugbyvelde is nie groot genoeg om die vlag op oop te vou nie, het mnr. Edwin Leemans, voorsitter van die reusevlag-projek, gesê.
Die voltooide vlag, wat by die drie en ’n half ton sal weeg, sal op 8 Desember in die Pretoria-omgewing deur sowat 1 800 mense oopgevou en omhoog gehou word. Meer as 9 000 m materiaal en 12 000 m gare is reeds gebruik. Die bane word met reuse-ritssluiters ’n verdere wêreldrekord) verbind.
“Ons benodig dringend mense om ons met die ontplooiing in Desember te help,” het Leemans gesê.
“Op 8 Desember sal die wêreld van die Boerevolk kennis neem. Ons sal weer die gelofte van Bloedrivier aflê,” het Pretorius gesê.
Die Voortrekkermonument in Pretoria is aanvanklik genader as perseel waar die vlag onthul sal word, maar na verneem word, is die aansoek deur die direksie afgekeur.
“Ons dring aan om te weet waarom dit nie goedgekeur is nie. Die Voortrekkermonument behoort aan die Boerevolk,” het Pretorius gesê.
Die perseel waar die voltooide vlag vir die Guinness -rekordpoging oopgevou word, sal later aangekondig word.
10-08-2007, 03:07 AM #1790
Spertyd vir Zim-boere verby: ‘Golf van onteienings’ begin
HARARE. – Die spertyd vir die oorblywende wit boere in Zimbabwe om hul plase te verlaat is verby en klagtes van gedwonge onteienings van plase begin instroom.
Die woordvoerder vir Justice for Agriculture (JAG), mnr. John Worsick, het in ’n onderhoud bevestig dat ’n “golf van onteienings” aan die vooraand van die sperdatum, verlede Sondag, begin het.
Worsick het gesê landbou-drukgroepe het verskeie klagtes van wit boere ontvang wat deur mense gekonfronteer is met dokumente wat aan hulle eiendomsreg van die plase gee.
“Die vlaag van onteienings en dreigemente van onteienings het verlede Sondag begin en by JAG sê ons vir dié wat gedreig word, om weerstand te bied en die howe te nader,” het hy gesê.
“Kyk, daar is niemand anders as die hooggeregshof wat die reg het om boere van hul grond te verwyder nie.”
Volgens hom is daar tans ’n saak hangende in dié hof wat sal bepaal of die regering boere kan vervolg wat nie aan die onteieningsbevele gehoor gee nie. “Voordat daardie saak nie afgehandel is nie, maan ons boere om op hul grond te bly totdat die hof ’n besluit geneem het.”
In terme van die “Land Act” wat in Zimbabwe se staatskoerant gepubliseer is, kan enigeen wat versuim om hul grond teen die sperdatum van 30 September te ontruim, tronkstraf opgelê word.
Volgens me. Emily Crookes, woordvoerder van die Zimbabwiese kommersiële boere-vereniging, het dié organisasie ook teen gister al verskeie gevalle ontvang van boere wat gedwing is om te ontruim deur mense wat daarop aandring dat hulle oorlogsveterane is. In sommige gevalle is die veterane van weermag- of polisie-offisiere vergesel.
“Ons ontvang steeds klagtes en is besig om inligting te versamel en syfers op te stel.”
Tot dusver is sowat 50 boere voor die hof gedaag, omdat hulle versuim het om hul grond te verlaat en daar word steeds gewag dat die eerste saak teen die boer, mnr. Charles Lock, beslis moet word. Die hof het verlede week uitspraak in Lock se saak voorbehou.